পঠানকোটে জঙ্গি মোকাবিলা নিয়ে সমালোচনার মুখে এত দিন নরেন্দ্র মোদীর বিশ্বস্ত মন্ত্রীরা ঘরোয়া আলোচনায় বোঝানোর চেষ্টা করছিলেন, সরকার বা নিরাপত্তা বাহিনীগুলির মধ্যে কোনওরকম সমন্বয়ের অভাব ছিল না। এই প্রথম এ বিষয়ে মুখ খুলে সেনাপ্রধান জেনারেল দলবীর সিংহ সুহাগ সেই একই কথা বললেন। তাঁর যুক্তি, ‘‘বিভিন্ন বাহিনীর মধ্যে কোনও সমন্বয়ের অভাব ছিল না।’’ পাশাপাশি, পঠানকোটের ঘটনায় পাক সেনার যোগের কথা না বললেও আজ সুহাগের মন্তব্য, পাকিস্তানের সেনা এর আগে বহু বার আলোচনা বা শান্তিপ্রক্রিয়া ভেস্তে দেওয়ার চেষ্টা করেছে। পঠানকোট নিয়ে বস্তুত এই প্রথম সামরিক বাহিনীর কোনও শীর্ষকর্তা মুখ খুললেন। সেনাপ্রধানের মুখ খোলার বিষয়টি আরও তাৎপর্যপূর্ণ কারণ পঠানকোটে সেনার সঙ্গেই এনএসজি-র সমন্বয়ের অভাবের অভিযোগ উঠেছিল। প্রাক্তন সেনা কর্তা থেকে শুরু করে সেনাবাহিনীর অন্দরমহল থেকেও প্রশ্ন উঠেছিল, পঠানকোটে সেনা ব্যাটেলিয়ন থাকতে কেন দিল্লি থেকে এনএসজি উড়িয়ে নিয়ে যাওয়া হল? অভিযোগের আঙুল তোলা হয়েছিল মূলত জাতীয় নিরাপত্তা উপদেষ্টা অজিত ডোভালের দিকে। কারণ তিনিই ওই সিদ্ধান্ত নিয়েছিলেন। আজ সেনাপ্রধান সাংবাদিক বৈঠক করে দাবি করেন, এনএসজি-কে পাঠানোর সিদ্ধান্ত একেবারে ঠিক ছিল। কারণ বায়ুসেনা ঘাঁটিতে নিরস্ত্র কর্মী, সেনাকর্মীদের পরিবারের সদস্যরাও ছিলেন। জঙ্গিরা দর কষাকষির জন্য তাঁদের আটক করে ফেলতে পারত। এই ধরনের পরিস্থিতি সামলানোতে এনএসজি-ই সব থেকে দক্ষ। সমালোচকরা অবশ্য বলছেন, সেনাপ্রধানের সামনে এ কথা বলা ছাড়া আর কোনও উপায় নেই। কেননা, তাঁকে সরকারের সুরেই সুর মেলাতে হয়েছে। কিন্তু সেনা নামানো হলে ৬ জঙ্গির মোকাবিলায় হয়তো ৮০ ঘণ্টা সময় লাগত না। দলবীরের পাল্টা জবাব, ‘‘কী ভাবে অভিযান হওয়া উচিত, তা নিয়ে বাইরে থেকে মন্তব্য করা সহজ। কিন্তু যে বাড়িতে জঙ্গিরা লুকিয়ে ছিল, সেখানে নিরস্ত্র জওয়ানরা ছিল। বাড়িটি উড়িয়ে দেওয়ার আগে তাঁদের নিরাপদে বের করে আনতে হয়েছে।’’ আর এ সব কাজে এনএসজি-র দক্ষতার কথা তুলে ধরেছেন তিনি।  ডোভাল দিল্লিতে বসে গোটা অভিযান পরিচালনা করছিলেন বলে যে অভিযোগ উঠেছিল, আজ কার্যত  তার পাল্টা জবাব দিয়েছেন সেনাপ্রধান। সেনা কর্তাদের একাংশের ক্ষোভ ছিল, পঠানকোটে অভিযানের নেতৃত্ব কেন সেনার বদলে এনএসজি-র হাতে তুলে দেওয়া হল। অভিযানের সময় সেনা, বায়ুসেনা ও এনএসজি-র মধ্যে এ নিয়ে টানাপড়েন চলে বলেও অভিযোগ ওঠে। এ বিষয়ে দলবীর যুক্তি দিয়েছেন, ‘‘সেনার ওয়েস্টার্ন কম্যান্ডের কম্যান্ডার নিজে গোটা অভিযানে নজরদারি করছিলেন। জওয়ানরা তাঁর অধীনেই কাজ করছিলেন। মাত্র দুই কলাম সেনা মোতায়েন হয়েছিল, এই অভিযোগও ভুল। আসলে আট কলাম সেনা মোতায়েন হয়।’’ পঠানকোটে বায়ুসেনা ঘাঁটিতে হামলার পর সেনার অন্য ঘাঁটিগুলির নিরাপত্তা নিয়েও যে আশঙ্কা তৈরি হয়েছে, তা স্বীকার করেন সেনাপ্রধান। একই সঙ্গে সীমান্তে ছিদ্র খুঁজে জঙ্গিরা যে ভাবে ঢুকে পড়ছে, তা নিয়েও চিন্তা প্রকাশ করেন তিনি। দেশের সমস্ত সেনাঘাঁটির নিরাপত্তা ব্যবস্থা খতিয়ে দেখতে কম্যান্ডারদের নির্দেশ দেওয়া হয়েছে। পঞ্জাব-সীমান্ত দিয়ে জঙ্গিদের বারবার অনুপ্রবেশ নিয়েও সেনাপ্রধান চিন্তিত। দলবীর বলেন, ‘‘জম্মু-কাশ্মীরে নিয়ন্ত্রণরেখা দিয়ে অনুপ্রবেশ রোখার কড়া ব্যবস্থা হয়েছে। তাই জঙ্গিরা পঞ্জাব সীমান্তে নতুন জায়গা খুঁজছে।’’